33. schôdza NR SR - 13.deň - A. dopoludnia
Dátum: 2025-04-14
Poslanec: Čaučík, Marián (KDH)
Druh vystúpenia: Vystúpenie v rozprave

93. Ďakujem pekne, pán predsedajúci. Dámy a páni, kolegyne, kolegovia, chcem sa aj ja vyjadriť k tomuto, uznesení, k tomuto uzneseniu k výstavbe priemyselného parku Šurany, kde navrhujeme spolu s kolegom Rastislavom Krátkym tri body: a) chceme zaviazať vládu Slovenskej republiky, aby informovala Národnú radu o dôvodoch, prečo sa rozhodla umiestniť priemyselný park Šurany v oblasti s najúrodnejšou poľnohospodárskou pôdou, b) aby podala do 30 dní od prijatia tohto uznesenia správu o procese vyvlastňovania pozemkov v oblasti výstavby tohto priemyselného parku a o výške náhrady poskytnutej za pozemky a c) aby vláda informovala Národnú radu Slovenskej republiky o procese posudzovania vplyvov na životné prostredie v súvislosti so zámerom výstavby tohto priemyselného parku zameraného na výrobu batérií. Všetky tieto body považujeme za dôležité pre transparentnosť rozhodovania vlády a jej inštitúcií aj preto, akú veľkú, obrovskú pozornosť médií a verejnosti to vyvolalo. Ja sa budem vo svojom príspevku venovať najmä bodu c), a to znamená procesu posudzovania vplyvov na životné prostredie a to, čo tieto procesy znamenajú pre verejnosť, pre dotknutú verejnosť. Kresťanskodemokratické hnutie dlhodobo upozorňuje na to, že vláda v súvislosti s projektom baterkárne v Šuranoch nedostatočne komunikuje s dotknutými občanmi, nereaguje na ich pripomienky a nie je schopná poskytnúť im reálne informácie. Čo je však ešte horšie, vláda nerealizuje kroky, ako má, najmä čo sa týka zisťovania vplyvov tak veľkej investície na životné prostredie. Okrem nás politických strán na toto upozorňuje aj iniciatíva Chránime si naše, ktorá vznikla z ľudí, ktorí sú dotknutí týmto rozhodnutím v Šuranoch, Bánove a na okolí. Predstavitelia tejto iniciatívy boli viackrát prítomní aj v Národnej rade Slovenskej republiky, priniesli a podali petíciu, viac ako 17-tisíc podpisov, a táto iniciatíva zastupuje občanov, ktorí majú problém, lebo nedostávajú potrebné informácie, a prezentuje stanoviská odborníkov, ktoré sú naozaj relevantné. V KDH ich, ich dôvody za relevantné naozaj považujeme. Výroba batérií je chemický priemysel. Pracuje sa pri nej s množstvom nebezpečných chemických látok, ako sú napríklad rozpúšťadlá, elektrolyty, ťažké kovy a podobne. Vláda by v prípade takéhoto projektu mala predložiť reálne analýzy dopadov samotnej výroby batérií na životy a zdravie ľudí v okolí fabriky a dopadov na životné prostredie, najmä rizikových látok pri výrobe batériových článkov. Toto vláda neurobila a posudzovania životných vplyvov sa týka zatiaľ len generického parku, priemyselného parku ako takého bez toho, aká výroba tam bude realizovaná. Preto sme požiadali ministra životného prostredia Slovenskej republiky, aby zriadil nezávislú komisiu na prešetrenie a dôkladné preskúmanie celého doterajšieho procesu schvaľovania investičného zámeru baterkárne v Šuranoch, a taktiež ministra zdravotníctva o preskúmanie predložených skutočností v súvislosti s investičným zámerom s dôrazom na riziko vážnych zdravotných dopadov a o vypracovanie nezávislej analýzy vplyvov na verejné zdravie – žiadna odpoveď. To sa, samozrejme, doteraz nestalo. Čo sa doteraz ohľadne vplyvov na životné prostredie urobilo, bolo iba zisťovacie konanie okresným úradom v Nových Zámkoch, ktoré bolo 28. augusta 2024 zastavené a nebolo poslané do povinného hodnotenia, tzv. veľká EIA, s odôvodnením, že navrhovaná činnosť nebude predstavovať taký zásah do životného prostredia, ktorý by v značnej miere mohol ohroziť životné prostredie a zdravie obyvateľov. Taktiež riziká zámeru navrhovanej činnosti sa pohybujú v spoločensky prijateľnej miere. Toto je stanovisko Okresného úradu Nové Zámky. Podľa nás aj podľa zástupcov iniciatívy je prejavom nekompetentnosti a neodbornosti a v skutočnosti predstavuje obrovské hazardovanie s ľudskými životmi. Občania, ktorí podporili petíciu, sú presvedčení o tom, že deklarovaný verejný záujem je v rozpore so záujmami obyvateľov dotknutého územia a že sú tu riziká či už environmentálne, alebo zdravotné. Oprávnene sa obávajú o kvalitu života v Šuranoch a v Bánove, dožadujú sa prerokovania ich petície vo Výbore Národnej rady Slovenskej republiky pre pôdohospodárstvo a životné prostredie. My sme túto ich snahu podporili a budeme aj opakovane podporovať zvolanie Výboru Národnej rady Slovenskej republiky pre pôdohospodárstvo a životné prostredie, na ktorom chceme dať priestor na prerokovanie petície za prítomnosti ministra životného prostredia a ministra zdravotníctva. V tomto uznesení spoločne vyzývame vládu, aby informovala Národnú radu Slovenskej republiky o procese posudzovania vplyvov na životné prostredie v súvislosti so zámerom výstavby priemyselného parku zameraného na výrobu batérií. Myslím si, že takýto veľký projekt si to zaslúži, aby sme aj v pléne Národnej rady boli oboznámení so všetkými relevantnými skutočnosťami. Vopred vám ďakujem za podporu tohto uznesenia.